b"\n_START_ARTICLE_\nStine Buer\n_START_SECTION_\nUtdanning\n_START_PARAGRAPH_\nBuer gikk teaterlinjen ved Romerike folkeh\xc3\xb8gskole etter at hun var ferdig med videreg\xc3\xa5ende skole i 1990. Hun tok deretter grunnfag i fransk og kunsthistorie ved Universitetet i Oslo. Hun har ogs\xc3\xa5 journalistutdannelse fra H\xc3\xb8gskulen i Volda.\n_START_SECTION_\nNRK\n_START_PARAGRAPH_\nKarrieren startet i NRK Fjernsynet i 12-\xc3\xa5rsalderen. Gjennom ten\xc3\xa5rene medvirket hun i en rekke programmer for barn og unge, blant annet 4711 med Trond-Viggo Torgersen og Trond Kirkvaag i 1986. I denne perioden var hun ogs\xc3\xa5 skuespiller ved Chateau Neuf i blant annet Pippi Langstr\xc3\xb8mpe og The Sound of Music._NEWLINE_I 1996 tok Stine Buer over Vera Micaelsens programlederrolle i ungdomsprogrammet Go' elg p\xc3\xa5 NRK, etter \xc3\xa5 f\xc3\xb8rst ha jobbet i redaksjonen en periode. Sammen med Jan-Erik Larssen ledet hun 65 direktesendinger fram til 1998. Etter suksessen med Go' Elg gikk Buer over til ungdomsprogrammet Sm\xc3\xb8r\xc3\xb8yet. Der hadde hun manus og regi p\xc3\xa5 serien S\xc3\xb8sterens verden p\xc3\xa5 16 episoder. Denne serien vant Prix Jeunesse i 2000._NEWLINE_Fra 2000 til 2001 ledet Buer ungdomsprogrammet Reser sammen med Stian Barsnes-Simonsen. I 2000 var hun ogs\xc3\xa5 stuntreporter og programleder i den norske Melodi Grand Prix-finalen. H\xc3\xb8sten 2001 laget hun en dokumentar om prinsesse M\xc3\xa4rtha Louise sammen med Marius Hoel. Programmet ble kalt Prinsessen p\xc3\xa5 farten og ble sendt p\xc3\xa5 prinsessens 30-\xc3\xa5rsdag._NEWLINE_H\xc3\xb8sten 2002 startet suksessen med humorprogrammet Melonas, der Buer sammen med Pernille S\xc3\xb8rensen og Kristin Skogheim underholder med sketsjer. F\xc3\xb8rste sesong av programmet ble en braksuksess, og dermed kom en ny sesong i 2005. En sketsj fra Melonas var nominert til publikumsprisen under Komiprisen 2005."